SKRIFTLIG FORESPØRGSEL E-0285/02

af Kyösti Virrankoski (ELDR) til Kommissionen

(8. februar 2002)

Om: Den Videnskabelige Komités rapport om velfærd for pelsdyr

Kommissionens Videnskabelige Komité for Dyrs Sundhed og Trivsel vedtog den 12.-13. december 2001 en rapport om velfærd for dyr, der opdrættes med henblik på pelsproduktion (The Welfare of Animals Kept for Fur Production).

Sidst i rapporten oplyses det, at den for en stor dels vedkommende bygger på det arbejde, som er udført af en af komiteen nedsat arbejdsgruppe bestående af forskere, under ledelse af doktor Robert Danzer. Samtidig oplyses navnene på denne arbejdsgruppes medlemmer.

Nu har seks af de otte medlemmer sendt en skrivelse til den videnskabelige komité, hvori de opregner flere punkter, hvor den endelige rapport afviger fra arbejdsgruppens enstemmige konklusioner. I skrivelsen nævnes der adskillige deciderede faktuelle fejl. Desuden er arbejdsgruppens vigtigste konklusion, nemlig at pelsdyrs velfærd er fuldt ud sammenlignelig med andre produktionsdyrs velfærd, helt udeladt.

Som konklusion kræver de seks forskere, at rapporten ændres i overensstemmelse med arbejdsgruppens slutdokument. Dersom den videnskabelige komité alligevel fastholder den endelige rapport i dens nuværende form, vil de seks underskrivere trække sig tilbage fra arbejdsgruppen og anmode om, at deres navne slettes i den endelige rapport.

Er det almindeligt, at forskeres udtalelser forvanskes i de videnskabelige komiteers arbejde?

Er det almindeligt, at komiteernes endelige rapporter indeholder oplysninger om navngivne personers synspunkter og forskningsresultater, som er forskellige fra, hvad de pågældende personer har fremsat, og at disse personer derfor ønsker at tage afstand fra?

Hvad vil Kommissionen gøre for at sikre, at de videnskabelige komiteers arbejde får et videnskabeligt bæredygtigt grundlag, og at de etiske og retlige bestemmelser, der gælder for videnskabeligt arbejde, overholdes?

Hvordan vil Kommissionen sikre et videnskabeligt forsvarligt indhold i rapporten?

Samlet svarafgivet på Kommissionens vegne af David Byrnepå skriftlige forespørgsler E-0285/02 og E-0367/02

(20. marts 2002)

Det Videnskabelige Udvalg for Dyrs Sundhed og Velfærd er en af de otte komitéer, som blev nedsat ved Kommissionens afgørelse 97/579/EF af 23. juli 1997 om oprettelse af videnskabelige komitéer

inden for forbrugersundhed og levnedsmiddelsikkerhed(1), og giver uafhængig videnskabelig rådgivning som en del af risikoevalueringen med hensyn til potentielle risici for folkesundheden, dyrs sundhed, dyrevelfærd, osv. Det er Kommissionens politik, at man ikke blander sig i denne proces for at sikre, at offentligheden har tillid til, at risikoevalueringen fortsat sker åbent og uafhængigt.

Udvalgets underudvalg om dyrevelfærd nedsatte en arbejdsgruppe med mandat til udarbejdelse af en rapport om pelsdyrs velfærd, som skulle fremlægges for underudvalget. Det blev gjort klart for arbejdsgruppen, som fastlagt i Kommissionens afgørelse, at det ville være underudvalgets ansvar at udarbejde og vedtage et udkast til en udtalelse med en endelig vedtagelse af udtalelsen i udvalget efter en gennemgang og eventuelle ændringer. Denne procedure blev fulgt. Efter en indgående gennemgang af arbejdsgruppens rapport vedtog underudvalget et udkast til en udtalelse den 26. november 2001 med en endelig vedtagelse i udvalget den 12. og 13. december 2001. Kommissionen er tilfreds med, at bestemmelserne i afgørelsen om oprettelse af videnskabelige komitéer og arbejdet i disse blev overholdt.

Efter vedtagelsen af udtalelsen sendte et medlem af arbejdsgruppen på vegne af seks ud af de otte medlemmer et brev til Kommissionen og Det Videnskabelige Udvalg for Dyrs Sundhed og Velfærd. De synspunkter, der var givet udtryk for i brevet, blev drøftet på mødet i underudvalget om dyrs velfærd den 21. januar 2002 og på mødet i Det Videnskabelige Udvalg den 5. februar 2002. Udvalget besluttede at svare medlemmerne af arbejdsgruppen og at offentliggøre en berigtigelse(2) på Internettet med de ændringer, som udvalget accepterede.

Kommissionen forbeholder sig ret til at tage den endelige afgørelse om den rette opfølgningsaktion. Dette er i overensstemmelse med princippet om, at mens den videnskabelige risikoevaluering skal udføres uafhængigt og i åbenhed, er risikostyringen et spørgsmål for Kommissionen og de andre fællesskabsinstitutioner. I spørgsmålet om pelsdyropdræt vil Kommissionen derfor beslutte, om det eventuelt er nødvendigt med en opfølgende aktion og vil i overensstemmelse hermed fremlægge forslag over for medlemsstaterne og/eller Europa-Parlamentet. Der vil i denne proces blive taget hensyn til udtalelsen fra Det Videnskabelige Udvalg for Dyrs Sundhed og Velfærd.

(1) EFT L 237 af 28.8.1997.

(2) http://europa.eu.int/comm/food/fs/sc/scah/outcome_en.html

opinions.